Elöntötte a rossz hangulat a világot
Veszteségen álltak a New York-i értéktőzsdék vezető mutatói a keddi kereskedés leállítása előtt mintegy két órával.
Közép-európai idő szerint 20 óra körül a 30 vezető iparvállalat DJIA indexe 1,77 százalékos csökkenéssel 13 102,50 ponton állt. A technológiai részvények Nasdaq Composite mutatója 0,50 százalékkal 3001,67 pontra gyengült, az S&P 500-as mutató pedig 1,45 százalékkal 1412,95 pontra süllyedt.

Az irányzatot elsősorban az befolyásolta, hogy a lassuló globális gazdaságnövekedés kezdi éreztetni hatását a vállalati eredményekben: például a DJIA indexben szereplő három globális nagyvállalat - a DuPont, a 3M és a United Technologies - a vártnál gyengébb eredményről számolt be. De Amerikában is éreztette hatását a spanyol adóságokkal kapcsolatos aggodalmak erősödése.

Erős mínuszban kezdték a keddi kereskedést az amerikai tőzsdeindexek: a DJIA-30 index 1,12 százalék, az S&P 500 index 0,9 százalék, a Nasdaq Composite 1,03 százalék csökkenést mutatott. Hétfőn a DJIA 0,02 százalékkal 13 345 pontra, az S&P index 0,04 százalékkal 1433 pontra, a Nasdaq Composite 0,38 százalékkal 3016 pontra emelkedett.
vesztesség tőzsdeindex New York-i értéktőzsdék